erhwenkuo/poetry-chinese-zhtw huggingface dataset:
點絳唇
作者：趙彥端（宋）

護雨烘晴，紫雲縹緲來深院。晚寒誰見。紅杏梢頭怨。絕代佳人。萬里沈香殿。光風轉。夢餘千片。猶恨相逢淺。
點絳唇
作者：趙彥端（宋）

秋入闌干，亭亭波面虹千丈。一聲魚唱。畫個三高樣。江上風波，更泛吳松浪。寒潮漲。石魚酒舫。漫叟知何向。
點絳唇
作者：趙彥端（宋）

好在蒼苔，摩挲遺恨風還雨。一涼相與。片月生新浦。天外離居，為我蓀橈舉。山如許。故人來否。歲晚鱸堪煮。
秦樓月・憶秦娥
作者：趙彥端（宋）

香蔌蔌。小山叢桂烘溫玉。烘溫玉。酒愁花暗，沈腰如束。煩君剩與陽春曲。為君細拂衾羅馥。衾羅馥。一春幽夢，與君相續。
秦樓月・憶秦娥
作者：趙彥端（宋）

梅綴雪。雪綴梅花肌膚愜。肌膚愜。丰姿濃態，瑩如玉色。歲寒期約無相缺。祥花不減晴空月。晴空月。依前消瘦，還共清絕。
阮郎歸
作者：趙彥端（宋）

歲寒堂下兩株梅。商量先後開。春前日繞一千回。花來春未來。冰可斷，玉堪裁。寒空無暖埃。為君翻動臘前醅。酒醒香滿懷。
阮郎歸
作者：趙彥端（宋）

一春種得牡丹成。那知君遽行。東君也自沒心情。夜來風雨聲。追間闊，數清明。不應歌渭城。只愁河畔草青青。卻須離緒生。
阮郎歸
作者：趙彥端（宋）

三年何許競芳辰。君家千樹春。如今欲去復逡巡。好花留住人。紅蕊亂，綠陰勻。彩雲新又新。只應小闋記情親。動君樑上塵。
減字木蘭花
作者：趙彥端（宋）

四弦續續。山水依然關塞足。天上新聲。謫墮人間得自名。清歌宛轉。彈向指間依舊見。滿眼春風。不覺黃梅細雨中。
減字木蘭花
作者：趙彥端（宋）

綠陰紅雨。黯淡衣裳花下舞。花月佳時。舞破東風第幾枝。一杯相屬。從炧尊前三四燭。酒盡花闌。京洛風流仔細看。
減字木蘭花
作者：趙彥端（宋）

一年歌舞。還是花黃尊綠處。雨橫風多。比似年時恨若何。簾深酒暖。細雨斜風渾不管。只有黃花。欲近佳人鬢畔鴉。
減字木蘭花
作者：趙彥端（宋）

送人南浦。日日客亭風又雨。相見如何。梅子枝頭春已多。真成別去。酒病明朝知幾許。淋損宮袍。都是人人醉後嬌。
減字木蘭花
作者：趙彥端（宋）

屈亭湘浦。怨盡朝雲還暮雨。知是誰何。賦得清愁爾許多。愛來慵去。此意平生成浪許。著盡茸袍。想像江梅雪後嬌。
減字木蘭花
作者：趙彥端（宋）

亂雲縈浦。做雪不成還是雨。知我為何。一笑仍添一恨多。不須歸去。琥珀杯深能幾許。草色如袍。記取從今舞處嬌。
鵲橋仙
作者：趙彥端（宋）

來時夾道，紅羅步障，已換青絲翠羽。春愁元自逐春來，卻不肯、隨春歸去。千觴美酒，十分幽事，歸到只愁風雨。憑誰傳語牡丹花，為做取、東君些主。
鵲橋仙
作者：趙彥端（宋）

江梅仙去，蠟梅蜂化，只有緗梅呈秀。不知春在阿誰邊，試與問、青青楊柳。小園幽事，中都風味，鬥草分香依舊。東風莫謾送扁舟，為管取、輕寒羅袖。
鵲橋仙
作者：趙彥端（宋）

留花翠幕，添香紅袖，常恨情長春淺。南風吹酒玉虹翻，便忍聽、離弦聲斷。乘鸞寶扇，凌波微步，好在清池涼館。直饒書與荔枝來，問纖手、誰傳冰碗。
鵲橋仙
作者：趙彥端（宋）

藕花亭上，無塵無暑，灩灩一池秋韻。綠羅寶蓋碧瓊竿，翠浪裡、亭亭月影。一家姊妹，兩般梳洗，濃淡施朱傅粉。夜深風露逼人懷，問誰在、牙床酒醒。
菩薩蠻
作者：趙彥端（宋）

雪中梅豔風前竹。詩緣漸與情緣熟。醉眼眩成花。惱人生臉霞。巫雲將楚雨。只恐翩然去。我有合歡杯。為君聊挽回。
菩薩蠻
作者：趙彥端（宋）

雨聲不斷垂簷竹。清歌喚起清眠熟。洞戶有餘花。同傾細細霞。酒行如過雨。雨盡風吹去。吹去復盈杯。一春能幾回。
菩薩蠻
作者：趙彥端（宋）

繡羅裙上雙鴛帶。年年長系春心在。梅子別時青。如今渾已成。美人書幅幅。中有連環玉。不是隻催歸。要情無斷時。
菩薩蠻
作者：趙彥端（宋）

倚闌閒拈生綃扇。新涼庭戶微風轉。疏雨斷簷聲。淡雲開晚晴。蔗漿寒浸齒。枕簟清如水。相憶不勝愁。月來簾上鉤。
菩薩蠻
作者：趙彥端（宋）

青春揹我堂堂去。桃花亂落如紅雨。是妾斷腸時。芳心空自持。相思君助取。脈脈如牛女。天遠暮江遲。今宵歸不歸。
蝶戀花
作者：趙彥端（宋）

堂外溪橋楊柳畔。滿樹東風，更著流鶯喚。時節清明寒暖半。秦箏欲妒歌珠貫。一寸離腸無可斷。舊管新收，盡記雙帷卷。賴得今年春較晚。送人猶有餘紅亂。
蝶戀花
作者：趙彥端（宋）

雪裡珠衣寒未動。雪後清寒，驚損幽帷夢。風撼海牛簾幕重。畫簷冰箸如流汞。一穗香雲佳客共。溜溜金槽，政爾新詞送。酒戲詩鬮忘百中。燭間有個人非眾。
相思引・琴調
作者：趙彥端（宋）

拂拂輕陰雨麴塵。小庭深幕墮嬌雲。好花無幾，猶是洛陽春。燕語似知懷舊主，水生只解送行人。可堪詩墨，和淚漬羅巾。
相思引・琴調
作者：趙彥端（宋）

曾躡姑蘇城上臺。好山知有好人來。幾回徙倚，月裡暮雲開。閒倚和風千步柳，倦臨殘雪一枝梅。暖香高燭，翻動道人灰。
杏花天
作者：趙彥端（宋）

風韶雨潤催花候。歡春恨、年年常有。桃蹊杏陌相期久。一為東君試手。匆匆去、那人信否。襟淚漬、粉香依舊。單衣煮酒重來後。好與看承人瘦。
杏花天
作者：趙彥端（宋）

當時眾裡聞新曲。拚一醉、移舟換燭。清波快送仙帆幅。十里披煙泛玉。誰知度、春寒夜獨。常記恨、花闌漏促。西風渡口蓮堪束。一枕新涼會足。
浣溪沙
作者：趙彥端（宋）

冰練新裁月見羞。墨花飛作淡雲浮。宜歌宜笑不妨秋。約腕半籠衫草碧，洗妝初失黛蛾愁。嫩涼輕暑奈風流。
浣溪沙
作者：趙彥端（宋）

過雨園林綠漸濃。晚霞明處暮雲重。小橋東畔再相逢。睡起未添雙鬢綠，汗融微退小妝紅。幾多心事不言中。
浣溪沙
作者：趙彥端（宋）

菊已開時梅未通。似寒如暖意融融。情親語妙一杯中。歌舞欲來須更理，林泉有樂政須同。好詩多味酒無功。
浣溪沙
作者：趙彥端（宋）

渺渺東風泛酒船。月華為地玉為川。春於紅藥更留連。雲路功名方步步，草廬松竹自年年。他時人說二疏賢。
浣溪沙
作者：趙彥端（宋）

花下憑肩月下迎。避人私語臉霞生。畫堂紅燭意盈盈。病酒一春愁與睡，倚闌終日雨還晴。強移心緒作清明。
浣溪沙
作者：趙彥端（宋）

人意歌聲欲度春。春容溫暖勝於人。勸君一醉酒如澠。梅子枝頭應有恨，柳花風底不堪嚬。蓋公堂下淨無塵。
虞美人
作者：趙彥端（宋）

煙空磴盡長松語。佳處遺基古。道人乘月又乘風。未用秋衣瀋水、換薰籠。兩峰千澗依稀是。想像詩翁醉。莫驚青蕊後時開。笑倒江南陶令、未歸來。
虞美人
作者：趙彥端（宋）

凌虛風馬來無跡。水淨山光出。松間孤鶴睡殘更。喚起緱簫飛去、與雲平。新亭聊共豐年悅。一醉中秋月。江山擬作畫圖臨。樂府翻成終勝、寫無聲。
虞美人
作者：趙彥端（宋）

蘭畦梅逕香雲繞。長恨相從少。相從雖少卻情親。不道相從頻後、是行人。行人未去猶清瘦。想見相分後。書來梅子定嘗新。記取江東日暮、雨還雲。
南鄉子
作者：趙彥端（宋）

風露晚珊珊。洛下湘中接佩環。急把一杯相勞苦，雲端。只恐冰肌亦自寒。二客共闌干。瀲瀲鯨波吸未乾。待得月華移十丈，乘歡。更上層樓極處看。
南鄉子
作者：趙彥端（宋）

濃綠暗芳洲。春事都隨芍藥休。風雨只貪梅子熟，颼颼。卻送行人一夜秋。新月幸如鉤。三五還催玉鑑浮。一段離愁溪樣遠，悠悠。只是溪流淺似愁。
南鄉子
作者：趙彥端（宋）

窗戶映朝光。花氣渾如百和香。即遣花飛深造次，茫茫。曲渚飄成錦一張。相憶莫相忘。並蒂芙蓉本自雙。草色連雲人去住，堪傷。海上尖峰似劍鋩。
畫堂春
作者：趙彥端（宋）

倡條繁蒂綠層層。解衫扶醉同登。暝雲無樹亦崚嶒。紅袖深憑。病思去春饒睡，醉魂因酒思冰。夜涼星斗掛修甍。歌盡香凝。
畫堂春
作者：趙彥端（宋）

滿城風雨近重陽。夾衫清潤生香。好辭賡盡楚天長。喚得花黃。客勝不知門陋，酒新如趁春狂。故人相見等相忘。一語千觴。
滴滴金
作者：趙彥端（宋）

澄溪暝度輕澌白。對平湖、澹煙隔。我與徵鴻共行人，更張燈留客。東園半是餘花跡。料仙帆、到時發。若倚江樓望清淮，為殷勤鄉國。
青玉案
作者：趙彥端（宋）

當年萬里龍沙路。載多少、離愁去。冷壓層簾雲不度。芙蓉雙帶，垂楊嬌髻，絃索初調處。花凝玉立東風暮。曾記江邊麗人句。異縣相逢能幾許。多情誰料，琵琶洲畔，同醉清明雨。
沙塞子
作者：趙彥端（宋）

春水綠波南浦。漸理棹、行人慾去。黯消魂、柳上輕煙，花梢微雨。長亭放𧣴無計住。但芳草、迷人去路。忍回頭、斷雲殘日，長安何處。
臨江仙
作者：趙彥端（宋）

憶著舊山歸去樂，松筠歲晚參天。老來慵似柳三眠。從教官府冷，甘作地行仙。青瑣紫微追昨夢，扁舟已具猶憐。有情如酒月如川。為君忘飲病，更擬索茶煎。
臨江仙
作者：趙彥端（宋）

潦水似譏酒淺，秋雲如妒蟾明。幽人聞雁若聞鶯。更長端有意，菊晚近無情。詩學笑中偷換，燭花醉裡頻傾。羅衣迥立可憐生。五湖雖好在，客意欲登瀛。
鷓鴣天
作者：趙彥端（宋）

天外秋雲四散飛。波間風艇一時歸。他年淮水東邊月，猶為登臨替落暉。誇客勝，數星稀。晚寒拂拂動秋衣。酒行不盡清光意，輸與漁舟睡釣磯。
鷓鴣天
作者：趙彥端（宋）

渺渺東風拂畫船。不堪臨雨落花前。清歌只擬留春住，好語頻聞有詔傳。秦望月，鏡湖天。養成英氣自當年。兩山總是經行處，獻納雍容定幾篇。
鷓鴣天
作者：趙彥端（宋）

憶醉君家倚翠屏。年年相喜鬢毛青。誰知緩步從天下，猶許清彈此地聽。揮羽扇，寫鵝經。使星何似老人星。幾時一試薰風手，今日桐陰又滿庭。
鷓鴣天
作者：趙彥端（宋）

拂拂深幃起暗塵。清歌緩響自回春。月知燈市雲間墮，人對梅花雪後新。杯掌露，舞衣雲。酒慵微覺翠鬟傾。洞房不壓陽臺雨，乞與遊人弄晚晴。
清平樂
作者：趙彥端（宋）

新寒一段。變盡人間暖。說與群花花不管。只有江梅情亂。江梅也似山人。山人到老梅親。斗藪衣冠氣象，百般歸去精神。
清平樂
作者：趙彥端（宋）

桃根桃葉。一樹芳相接。春到江南三二月。迷損東家蝴蝶。殷勤踏取青陽。風前花正低昂。與我同心梔子，報君百結丁香。
眼兒媚
作者：趙彥端（宋）

儂家風物似山家。梅老鬢絲華。幾回記得，攀翻琪樹，醉帽敧斜。冷香不斷春千里，歸路本非賒。有人卻道，使君猶健，看遍餘花。
永遇樂
作者：趙彥端（宋）

杜曲桑麻，灞橋風雪，歸夢無路。馬健凌秋，人間玩日，聊用寬遲暮。搖搖羽扇，翩翩鳧舄，勝處恍疑仙去。笑相看，風林露草，古來有誰知趣。黃公壚下，山陰亭畔，歲月著鞭如騖。出塞功名，入關遊說，紙上俱難據。論詩說劍，尊前風味，天巧卻容人覷。問少陵，酣歌拓戟，為誰獻賦。
訴衷情
作者：趙彥端（宋）

洗妝僛舞傍清尊。霏雨澹黃昏。殷勤與花為地，燒燭助微溫。松半嶺，竹當門。意如村。明朝酒醒，桃李漫山，心事誰論。
訴衷情
作者：趙彥端（宋）

江梅初試兩三花。人意競年華。春工未敢輕放，深院擁吳娃。翻酒戲，醉人家。舊生涯。而今且趁，便面斜陽，莫照紅紗。
千秋歲
作者：趙彥端（宋）

杏花風下。獨立春寒夜。微雨度，疏星掛。暉暉濃豔出，嫋嫋繁枝亞。朱檻倚，輕羅醉裡添還卸。寂寞情猶乍。悵望驂鸞駕。衣褪玉，香欺麝。一花拚一醉，杯重憑誰把。春去也，重簾翠幕人如畫。
風入松
作者：趙彥端（宋）

傳聞天上有星榆。歷歷誰居。淡煙暮擁紅雲暖，春寒乍有還無。作態似深又淺，多情要密還疏。移尊環坐足相娛。醉影憑扶。江南歸到雖憐晚，猶勝不見踟躇。盡拚綠陰青子，憑肩攜手如初。
茶瓶兒
作者：趙彥端（宋）

澹月華燈春夜。送東風、柳煙梅麝。寶釵宮髻連嬌馬。似記得、帝鄉遊冶。悅親戚之情話。況溪山、坐中如畫。凌波微步人歸也。看酒醒、鳳鸞誰跨。
祝英臺・祝英臺近
作者：趙彥端（宋）

獸金寒，簾玉潤，梅雪印苔絮。春意如人，易散苦難聚。幾多絲竹深情，池塘幽夢，猶倚賴、與君同住。舊遊處。誰喚別浦仙帆，風前問徵路。煙雨連江，吹恨正無數。莫教紫燕歸來，紅雲開後，空悵望、主人輕去。
五彩結同心
作者：趙彥端（宋）

人間塵斷，雨處風回，涼波自泛仙槎。非郭還非野，閒鶯燕、時傍笑語清佳。銅壺花漏長如線，金鋪碎、香暖簷牙。誰知道、東園五畝，種成國豔天葩。主人漢家龍種，正翩翩迥立，雪紵烏紗。歌舞承平舊，圍紅袖、詩興自寫春華。未知三鬥朝天去，定何似、鴻寶丹砂。且一醉、朱顏相慶，共看玉井浮花。
瑞鷓鴣
作者：趙彥端（宋）

芙蓉池館一重重。留得黃花壽斝中。春到小春如有信，月臨良月正相同。芝蘭美應瑤階瑞，蘋藻香吹翠沼風。此夜隔牆聞鳳管，人間元自勝蟾宮。
月中桂
作者：趙彥端（宋）

露醑無情，送長歌未終，已醉離別。何如暮雨，釀一襟涼潤，來留佳客。好山侵座碧。勝作夜、疏星淡月。君欲翩然去，人間底許，員嶠問帆席。詩情酒病非疇昔。賴親朋對影，且慰良夕。風流雨散，定幾回腸斷，能禁頭白。為君煩素手，薦碧藕、輕絲細雪。去去江南路，猶應水雲秋共色。
滿庭芳
作者：趙彥端（宋）

雲暖萍漪，雨香蘭逕，西湖二月初時。兩山十里，錦繡照金羈。柳外闌干相望，弄東風、倚遍斜暉。朋遊好，亂紅堆裡，一飲百篇詩。三年，江上夢，青衫風日，白紵塵泥。聽幾聲黃鳥，粵樹閩溪。長是春朝多病，今年更、添得相思。須歸去，倦遊滋味，猶有個人知。
水龍吟
作者：趙彥端（宋）

春溪漠漠如空，望中只與新愁去。何知尚有，煙間餘怨，洛津閒賦。已瘦難豐，久離重見，好春如許。念海棠未老，荼䕷欲吐。且莫恨、風兼雨。休問無情水驛，載幽懷、小橈輕櫓。君看睡起，平階柳絮，入門花霧。才盡無奇，客殘如掃，一尊誰舉。悵行雲斷後，祗應夢裡，有澄江句。
如夢令
作者：趙彥端（宋）

鴛瓦初凝霜粟。冰筍旋裁春玉。巧思化東風，喚省蕊紅枝綠。清淑。清淑。會有蜂棲蝶宿。
如夢令
作者：趙彥端（宋）

嫩柳眉梢輕蹙。細草煙凝堪掬。爭似小桃穠，酒入香肌紅玉。清馥。清馥。不覺花闌漏促。
蕊珠閒
作者：趙彥端（宋）

浦雲融，梅風斷，碧水無情輕度。有嬌黃上林梢，向春欲舞。綠煙迷晝，淺寒欺暮。不勝小樓凝佇。倦遊處。故人相見易阻。花事從今堪數。片帆無恙，好在一篙新雨。醉袍宮錦，畫羅金縷。莫教恨傳幽句。
念奴嬌
作者：趙彥端（宋）

雨斜風橫，正詩人閒倦，淮山清絕。彈壓秋光江萬頃，只欠凌波羅襪。好事幽人，憐予止酒，著意溫瓊雪。翠帷低卷，怪來飛墮初月。涼夜華字無塵，舞裙香漸暖，錦茵聲闋。不分金蓮隨步步，誰遣芙蓉爭發。賴得高情，湘歌洛賦，稱作西風客。為君留住，不然飄去雲闕。
憶少年
作者：趙彥端（宋）

逢春如酒，逢花如露，逢人如玉。東風送寒去，蔚溫溫香縠。海上三山元似粟。試招來、共藏金屋。與君醉千歲，看人間新綠。
思佳客令・思佳客
作者：趙彥端（宋）

天似水。秋到芙蓉如亂綺。芙蓉意與黃花倚。歷歷黃花矜酒美。清露委。山間有個閒人喜。
惜分飛
作者：趙彥端（宋）

相與十年親且舊。一笑天涯攜手。霜際寒雲逗。去年情味君思否。遠水無情冰不就。好在尊前眉岫。腸斷東南秀。淡煙疏月梅時候。
絳都春
作者：趙彥端（宋）

平生相遇。算未有、笑語閩山佳處。舊日文章，如今風味渾如許。眼前都是蓬萊路。但莫道、有人曾住。異時天上，種種風流，待君如故。此自君家舊物，看九萬清風，為君掀舉。舉上青雲，卻憶梅花如舊否。故人衰病今無緒。只種得、梅花盈圃。待君一過山家，共斟露醑。
小重山
作者：趙彥端（宋）

春日歸來如許長。不知償此意，幾何觴。老人臨酒興猶狂。溪山主，終不道山王。一雨罷耕桑。平生歡喜處，是吾鄉。與君花底共風光。春莫笑，花不似人香。
隔浦蓮・隔浦蓮近拍
作者：趙彥端（宋）

西風吹斷夢草。來度芙蓉老。座上人誰在，晨參疏影相照。幽館寒意早。簷聲小。醉語秋屏曉。記年少。相攜勝處，黃花香滿烏帽。如今將見，璧月瓊枝空好。準擬新歌待見了。不道。些兒心事還惱。
賀聖朝
作者：趙彥端（宋）

一江風月同君住。了不知秋去。賞心亭下，過帆如馬，墮楓如雨。相將莫問，興亡舊事，舉離觴誰訴。垂楊指點，但歸來、有溫柔佳處。
念奴嬌
作者：趙彥端（宋）

棠陰綠遍，正金菊芙蓉，爭放時節。滿路歌謠民五褲，底事逢車催發。結綵成門，攀轅臥轍，何計留連得。故園花柳，盡成憔悴難說。今夜祖席郵亭，主人來日，已是朝天客。旌旆匆匆從此去，□賞□湖風月。眷戀無因，笑啼不敢，那忍傷輕別。清□難駐，一杯聊送行色。
點絳唇
作者：趙彥端（宋）

憔悴天涯，故人相遇情如故。別離何遽。忍唱陽關句。我是行人，更送行人去。愁無據。寒蟬鳴處。回首斜陽暮。
轉調踏莎行・踏莎行
作者：趙彥端（宋）

宿雨才收，餘寒尚力。牡丹將綻也、近寒食。人間好景，算仙家也惜。因循盡掃斷、蓬萊跡。舊日天涯，如今咫尺。一月五番價、共歡集。些兒壽酒，且莫留半滴。一百二十個、好生日。
瑞鶴仙
作者：趙彥端（宋）

氣佳哉壽域。正曉松呈翠，早梅施白。良辰值良月。看景星朝睹，洗空霜潔。珍圖瑞牒。仰天心、鍾在俊傑。向人間，化作如膏甘雨，莫放春歇。堪憶。三吳樂事，畫戟凝香，舞衣迴雪。風流勝絕。尊中酒，坐中客。問今年何事，騎鯨南去，久矣湘楓下葉。早歸來，應取千齡，鳳池舊列。
看花回
作者：趙彥端（宋）

端有恨，留春無計，花飛何速。檻外青青翠竹。鎮高節凌雲，清陰常足。春寒風袂，帶雨穿窗如利鏃。催處處、燕巧鶯慵，幾聲鉤輈叫雲木。看波面、垂楊蘸綠。最好是、風梳煙沐。陰重燻簾未卷，正泛乳新芽，香飄清馥。新詩惠我，開卷醒然欣再讀。嘆詞章、過人華麗，擲地勝如金玉。
好事近
作者：趙彥端（宋）

一沮寄江干，十載山青水碧。山水大無餘意，有故情難識。故情難識有誰知，衣殘更頭白。別後是人安穩，只楚吳行客。
賀聖朝
作者：趙彥端（宋）

河陽桃李開無數。待成春歸去。小園幾月忽驚飛，恨主人難駐。雛鶯乳燕愁悲語。道留君不住。願君隨處作東風，與群花為主。
浣沙溪・浣溪沙
作者：趙彥端（宋）

花縣雙鳧縹緲仙。家庭椿樹正蒼然。斑衣舉酒大人前。嫋嫋涼風供扇枕，悠悠飛露溼叢萱。醉扶黃髮弄曾玄。
浣沙溪・浣溪沙
作者：趙彥端（宋）

水到桐江鏡樣清。有人還似水清明。尊前無語更盈盈。翠袖舞衫何日了，白頭歸去幾時成。老來猶有惜花情。
菩薩蠻
作者：趙彥端（宋）

佩環解處妝初了。翠娥玉面金鈿小。萼綠本仙家。天香誰似他。芳心真耐久。度月長相守。歲晚未能忘。相期雲水鄉。
眼兒媚
作者：趙彥端（宋）

黃昏小宴史君家。梅粉試春華。暗香素蕊，橫枝疏影，月淡風斜。更饒紅燭枝頭掛，粉蠟斗香奢。元宵近也，小園先試，火樹銀花。
江城子
作者：趙彥端（宋）

春風旗鼓石頭城。急麾兵。斬長鯨。緩帶輕裘，乘勝討蠻荊。蟻聚蜂屯三十萬，爭面縛，向行營。舳艫千里大江橫。凱歌聲。犬羊驚。尊俎風流，談笑酒徐傾。北望旄頭今已滅，河漢淡，兩臺星。
西江月
作者：趙彥端（宋）

搗玉揚珠萬戶，膴眉高髻千峰。佳辰請壽黑頭公。老稚扶攜歡動。借問優遊黃綺，何如強健夔龍。觥船一棹百分空。澆潑胸中雲夢。
千秋歲
作者：趙彥端（宋）

柏舟高躅。晚歲宜遐福。門戶壯，疏湯沐。青袍圍白髮，瑞錦纏犀軸。仙桂長，交柯卻映蟠桃熟。縹緲長生曲。入破笙簫逐。香霧薄，菲華屋。玉鉤涼月掛，水麝秋蕖馥。千萬壽，酒中倒臥南山綠。
虞美人
作者：趙彥端（宋）

斷蟬高柳斜陽處。池閣絲絲雨。綠檀珍簟卷猩紅。屈曲杏花蝴蝶、小屏風。春山疊疊秋波慢。收拾殘針線。又成嬌困倚檀郎。無事更拋蓮子、打鴛鴦。
虞美人
作者：趙彥端（宋）

疏梅淡月年年好。春意今年早。迎長時節近佳辰。看取袞衣黃髮、畫麒麟。酒中倒臥南山綠。起舞人如玉。風流椿樹可憐生。長與柳枝桃葉、共青青。
瑞鷓鴣
作者：趙彥端（宋）

榴花五月眼邊明。角簟流冰午夢清。江上扁舟停畫槳，雲間一笑濯塵纓。主人杯酒留連意，倦客關河去住情。都付驛亭今日水，伴人東去到江城。
豆葉黃・憶王孫
作者：趙彥端（宋）

粉牆丹柱柳絲中。簾箔輕明花影重。午醉醒來一面風。綠蔥蔥。幾顆櫻桃葉底紅。
念奴嬌
作者：趙彥端（宋）

姮娥萬古，算清光常共、水清山綠。我欲蓬萊風露頂，眇視寰瀛一粟。攜手群仙，廣寒遊戲，玉砌琉璃屋。歸來一笑，葛陂還訪騎竹。此夕縱飲清歡，吸寒輝萬丈、快如飛瀑。傾倒銀河斟斗杓，莫問人間榮辱。獨倚闌干，浩歌長嘯，驚墮雲飛鵠。亂呼蟾兔，搗霜為駐顏玉。
水調歌頭
作者：趙彥端（宋）

山色望中好，□□□□清。連峰疊巘極目，高下與雲平。玉洞沈沈何處。隱映一溪煙樹。倒影碧波□。喚起驂鸞客，丹灶夜光橫。□霞卷，風露滴，月華明。佳人為我，垂手悽怨理秦箏。千載虹橋新路。依約幔亭歌舞。一醉話浮生。但得尊盈酒，莫問世間名。
清平樂
作者：趙彥端（宋）

悠悠漾漾。做盡輕模樣。昨夜瀟瀟窗外響。多在梅梢柳上。畫樓拂曉簾開。六花一片飛來。卻被金爐香霧，騰騰扶上瓊釵。
臨江仙
作者：趙彥端（宋）

十載長安桃李夢，年來鏡淨塵空。忽傳彩筆小箋紅。滿懷秋思，傾倒為芙蓉。莫恨霜濃開較晚，尊前元有春風。酣嬌肯為別人容。試攜銀燭，斜照綠波中。
鷓鴣天
作者：趙彥端（宋）

一□青春正及笄。蕊珠仙子下瑤池。簫吹弄玉登樓月，弦撥昭君未嫁時。雲體態，柳腰肢。綺羅活計強相隨。天教謫入群花苑，佔得東風第一枝。
鷓鴣天
作者：趙彥端（宋）

花動儀容玉潤顏。溫柔嫋娜趁清閒。盈盈醉眼橫秋水，淡淡蛾眉抹遠山。膏雨霽，曉風寒。一枝紅杏拆朱闌。天台迥失劉郎路，因憶前緣到世間。
鷓鴣天
作者：趙彥端（宋）

月□金□□□□。素娥何事下天衢。翩翩舞袖穿花蝶，宛轉歌喉貫索珠。簾翡翠，枕珊瑚。錦衾冰簟象床鋪。春光九十羊城景，百紫千紅總不如。
鷓鴣天
作者：趙彥端（宋）

雲暗青絲玉瑩冠。笑生百媚入眉端。春深芍藥和煙拆，秋曉芙蓉破露看。星眼俊，月眉彎。舞狂花影上欄干。醉來直駕仙鸞去，不到銀河到廣寒。
鷓鴣天
作者：趙彥端（宋）

醉拈花枝舞翠翹。十分春色賦妖嬈。千金笑裡爭檀板，一搦纖圍間舞腰。行也媚，坐也嬌。乍離銀闕下青霄。檀郎若問芳笄記，二月和風弄柳條。
鷓鴣天
作者：趙彥端（宋）

梅粉新妝間玉容。壽陽人在水晶宮。浴殘雨洗梨花白，舞轉風搖菡萏紅。雲枕蓆，月簾櫳。金爐香噴鳳幃中。凡材縱有凌雲格，肯學文君一旦從。
鷓鴣天
作者：趙彥端（宋）

綽約嬌波二八春。幾時飄謫下紅塵。桃源寂寂啼春鳥，蓬島沈沈銷暮雲。丹臉嫩，黛眉新。肯將朱粉汙天真。楊妃不似才卿貌，也得君王寵愛勤。
鷓鴣天
作者：趙彥端（宋）

未有年光好破瓜。綠珠嬌小翠鬟丫。清肌瑩骨能香玉，豔質英姿解語花。釵插鳳，鬢堆鴉。舞腰春柳受風斜。有時馬上人爭看，擘破紅窗新絳紗。
鷓鴣天
作者：趙彥端（宋）

兩兩青螺綰額傍。彩雲齊會下巫陽。俱飛蛺蝶尤相逐，並蒂芙蓉本自雙。翻彩袖，舞霓裳。點風飛絮恣輕狂。花神只恐留難住，早晚承恩入未央。
鷓鴣天
作者：趙彥端（宋）

一簇神仙會見奇。誓誇蘇小與西施。憐輕鏤月為歌扇，喜薄裁雲作舞衣。牙板脆，玉音齊。落霞天外雁行低。看看各得風流侶，回首乘鸞舊路歸。
桃源憶故人
作者：趙彥端（宋）

修簷墮玉欺窗竹。獨坐冷雲堆屋。此味與誰同宿。幾寸東齋燭。煙鬟霧鬢春山曲。好夢淺愁相續。那慰沈腰如束。歌意燈前足。
生查子
作者：趙彥端（宋）

翻翻別袖風，醉眼迷殘日。春色蕩人魂，楊柳渾無力。不知長短亭，何處逢寒食。多少向來情，門掩梨花夕。
卜算子
作者：趙彥端（宋）

脈脈萬重心，相望何時見。強半春寒去卻來，野水差新燕。遠負白頭吟，坐惜紅顏變。欲問平安無使來，日落庭花轉。
生查子
作者：趙彥端（宋）

新月曲如眉，未有團圓意。紅豆不堪看，滿眼相思淚。終日擘桃穰，人在心兒裡。兩朵隔牆花，早晚成連理。
賀新郎
作者：王千秋（宋）

弔古城頭去。正高秋、霜晴木落，路通洲渚。欲問紫髯分鼎事，只有荒祠煙樹。巫覡去、久無簫鼓。霸業荒涼遺堞墜，但蒼崖、日閱征帆渡。興與廢，幾今古。夕陽細草空凝佇。試追思、當時子敬，用心良誤。要約劉郎銅雀醉，底事遽爭荊楚。遂但見、吳蜀烽舉。致使五官伸腳睡，喚諸兒、晝取長陵土。遺此恨，欲誰語。
沁園春
作者：王千秋（宋）

豆蔻嬌春，煙花羞暖，物華漸嘉。也不須鶯怨，桃封絳萼，也不須蜂恨，蘭鬱金芽。料是東君，都將和氣，分付清豐詩禮家。充閭慶，有青氈事業，丹鳳才華。乘槎。早上雲霞。侍祠甘泉瞻羽車。試笑憑熊軾，嘉禾合穗，進思魚鑰，菡萏駢花。蕭寇勳名，龔黃模樣，入拜行趨堤上沙。今宵裡，且觥船滿棹，醉帽敧斜。
風流子
作者：王千秋（宋）

夜久燭花暗，仙翁醉、豐頰縷紅霞。正三行鈿袖，一聲金縷，卷茵停舞，側火分茶。笑盈盈，濺湯溫翠碗，折印啟緗紗。玉筍緩搖，雲頭初起，竹龍停戰，雨腳微斜。清風生兩腋，塵埃盡，留白雪、長黃芽。解使芝眉長秀，潘鬢休華。想竹宮異日，袞衣寒夜，小團分賜，新樣金花。還記玉麟春色，曾在仙家。
醉蓬萊
作者：王千秋（宋）

正歌塵驚夜，鬥乳回甘，暫醒還醉。再煮銀瓶，試長松風味。玉手磨香，鏤金檀舞，在壽星光裡。翠袖微揎，冰瓷對捧，神仙標緻。記得拈時，吉祥曾許，一飲須教，百年千歲。況有陰功在，遍江東桃李。紫府春長，鳳池天近，看提攜雲耳。積善堂前，年年笑語，玉簪珠履。
西江月
作者：王千秋（宋）

心事幾多白髮，客情無數青山。廉纖細雨褪餘寒。正是花期酒限。一自瓶簪信杳，空留鈿帶香殘。我今多病寄江干。瘦似東陽也慣。
西江月
作者：王千秋（宋）

老去頻驚節物，亂來依舊江山。清明雨過杏花寒。紅紫芳菲何限。春病無人消遣，芳心有酒摧殘。此情拍手問闌干。為甚多愁我慣。
南歌子
作者：王千秋（宋）

鵲起驚紅雨，潮生漲碧瀾。水晶城館月方圓。誰喚騎鯨仙伯、下三山。筆勢翔鸞媚，詞鋒射鬥寒。向來文價重賢關。便合批風支月、紫薇間。
虞美人
作者：王千秋（宋）

流蘇斗帳泥金額。我亦花前客。謫仙標韻勝瓊枝。一詠一觴、常是得追隨。自從風借雲帆便。冷落青樓宴。石橋風月也應猜。過盡中秋、不見晚歸來。
念奴嬌
作者：王千秋（宋）

扁舟東下，正歲華將晚，江湖清絕。萬點寒鴉高下舞，凝住一天雲葉。映筱漁村，衡茅酒舍，淅瀝鳴飛雪。壯懷興感，悔將釵鳳輕別。遙望傑閣層樓，明眸穠豔，許把同心結。東畎西傾渾未定，終恐前盟虛設。爇獸爐溫，分霞酒滿，此夕歡應狎。多情言語，又還知共誰說。
青玉案
作者：王千秋（宋）

雪堂不遠臨皋路。悵仙伯、騎鯨去。燕麥桃花更幾度。橫橋雖在，種松無有，誰是關心處。解鞍君到冬雖暮。傳語無忘曬蓑句。起手栽花花定許。藝香披翠，灌紅疏綠，趁取清明雨。
水調歌頭
作者：王千秋（宋）

遲日江山好，老去倦遨遊。好天良夜，自恨無地可銷憂。豈意綺窗朱戶，深鎖雙雙玉樹，桃扇避風流。未暇泛滄海，直欲老溫柔。解檀槽，敲玉釧，泛清謳。畫樓十二，梁塵驚墜彩雲留。座上騎鯨仙友，笑我胸中磊磈，取酒為澆愁。一舉千觴盡，來日判扶頭。
減字木蘭花
作者：王千秋（宋）

陰簷雪在。小雨廉纖寒又㬠。莫上危樓。樓迥空低雁更愁。一杯濁酒。萬事世間無不有。待早歸田。欲買田無使鬼錢。
風流子
作者：王千秋（宋）

同雲垂六幕，啼烏靜、風御玉妃寒。漸聲入釣蓑，色侵書幌，似花如絮，結陣成團。倦遊客，一番詩思苦，無算酒腸寬。黃竹調悲，綺衾人馬，豈堪梅蕊，索笑巡簷。一杯知誰勸，空搔首、遠是憶舊青氈。問素娥早晚，光射江干。待醉披鶴氅，高吟冰柱，剡溪何妨，乘興空還。只恐櫓聲咿軋，棲鳥難安。
憶秦娥
作者：王千秋（宋）

雲破碧。作霜天氣西風急。西風急。一行徵雁，數聲橫笛。挑燈試問今何夕。柔腸底事愁如織。愁如織。紫苔庭院，悄無人跡。
憶秦娥
作者：王千秋（宋）

雲葉舞。寒林淺淡圍煙雨。圍煙雨。三三兩兩，雁投沙渚。征帆暫落知何所。短篷靜聽舟人語。舟人語。夜寒如許，客能眠否。
清平樂
作者：王千秋（宋）

吹花何處。桃葉江頭路。碧錦障泥衝暮雨。一霎峭寒如許。歸來索酒澆春。潮紅秋水增明。卻自不禁春惱，偎人低度歌聲。
賀新郎
作者：王千秋（宋）

短艇橫煙渚。夢驚回、淒涼尚記，緣蓑鳴雨。拍塞愁懷人不解，只有黃鸝能語。復擬待、乘槎重去。無奈東君剛留客，張碧油、緩按香紅舞。生怕我，頓遐舉。故溪冉冉春光度。想晚來、楊花雲際，白蘋無數。竹裡樵青應是怪，目斷鳴榔去路。料為我、羞煩鱗羽。好趁小蠻針線在，按綸巾、歸喚松江渡。重繫纜，醉眠處。
好事近
作者：王千秋（宋）

六幕凍雲凝，誰翦玉花為雪。寒入竹窗茅舍，聽琴絃聲絕。從他拂面去尋梅，香吐是時節。歸晚楚天不夜，抹牆腰橫日。
好事近
作者：王千秋（宋）

明日發驪駒，共起為傳杯綠。十歲女兒嬌小，倚琵琵翻曲。絕憐啄木欲飛時，弦響顫鳴玉。雖是未知離恨，亦晴峰微蹙。
虞美人
作者：王千秋（宋）

琵琵弦畔春風面。曾向尊前見。彩雲初散燕空樓。蕭寺相逢各認、兩眉愁。舊時曲譜曾翻否。好在曹綱手。老來心緒怯麼弦。出塞移船莫遣、到愁邊。
水調歌頭
作者：王千秋（宋）

壯日遇重九，躍馬□歡遊。如今何事多感，雙鬢不禁秋。目斷五陵臺路，無復臨高千騎，鼓吹簇輕裘。霜露下南國，淮漢繞神州。釣松鱸，斟郢酒，聽吳謳。壯心鑠盡，今夕重見紫茱羞。月落笳鳴沙磧，烽靜人耕榆塞，此志恐悠悠。擬欲墮清淚，生怕菊花愁。
菩薩蠻
作者：王千秋（宋）

流鶯不許青春住。催得春歸花亦去。何物慰儂懷。荼䕷最後開。青衫冰雪面。細雨斜橋見。莫浪送香來。等閒蜂蝶猜。
驀山溪
作者：王千秋（宋）

清明池館。側臥簾初卷。還是海棠開，睡未足、餘酲滿面。低頭不語，渾似怨東風，心始吐，又驚飛，交現垂楊眼。少陵情淺。花草題評遍。賦得惡因緣，沒一字、聊通繾綣。黃昏時候，凝佇怯春寒，籠翠袖，減豐肌，脈脈情何限。
漁家傲
作者：王千秋（宋）

黃慄留鳴春已暮。西園無著清陰處。昨日驟寒風又雨。花良苦。信緣吹落誰家去。病起日長無意緒。等閒還與春相負。魏紫姚黃無恙否。栽培取。開時我欲聽金縷。
念奴嬌
作者：王千秋（宋）

開花借水，信天姿高勝，都無俗格。玉隴娟娟黃點小，依約西湖清魄。綠帶垂腰，碧簪篸髻，索句撩元白。西清微笑，為渠模寫香色。常記月底風前，水沈肌骨，瘦不禁憐惜。生怕因循紛委地，仙去難尋蹤跡。縹檻深栽，彤幃密護，不肯輕拋釋。等差休問，未容梅品懸隔。
生查子
作者：王千秋（宋）

枝垂雲碧長，心展鵝黃嫩。無力倚闌時，掃盡漫山杏。玲瓏影結陰，蘊藉香成陣。誰為祝東風，更莫催花信。
生查子
作者：王千秋（宋）

花飛錦繡香，茗碾槍旗嫩。是處綠連雲，又摘斑斑杏。愁來苦酒腸，老去閒花陣。燕子不知人，尚說行雲信。
生查子
作者：王千秋（宋）

鶯聲恰恰嬌，草色纖纖嫩。詩鬢已驚霜，鏡葉慵拈杏。因何積恨山，著底攻愁陣。春事到荼䕷，還是無音信。
生查子
作者：王千秋（宋）

睡起髻雲松，枕印香腮嫩。愁思到眉尖，齒軟嘗新杏。都無魚雁書，又過鶯花陣。寬盡縷金衣，說與伊爭信。
生查子
作者：王千秋（宋）

春江波面渾，春岸蘆芽嫩。不見木蘭舟，羞帶駢枝杏。輕綃搵淚痕，急雨衝花陣。暗禱紫姑神，覓個巴陵信。
生查子
作者：王千秋（宋）

雄姿畫麒麟，朽骨分螻蟻。爭似及生前，常為鶯花醉。雲山靜有情，天地寬無際。且放兩眉開，萬事非人意。
生查子
作者：王千秋（宋）

功名竹上魚，富貴槐根蟻。三萬六千場，排日扶頭醉。高懷隘世間，壯氣橫天際。常是惜春殘，不會東君意。
解佩令
作者：王千秋（宋）

花兒不大，葉兒不美。只一段、風流標致。淡淡梳妝，已賽過、騷人蘭芷。古龍涎、怎敢□氣。開時無奈，風斜雨細。壞得來、零零碎碎。著意收拾，安頓在、膽瓶兒裡。且圖教夢魂旖旎。
清平樂
作者：王千秋（宋）

喚雲且住。莫作龍池舞。五月人間須好雨。為掃無邊煩暑。畦秧針綠重生。壺天表裡俱清。林外桔槔閒掛，省渠多少心情。
憶秦娥
作者：王千秋（宋）

闌干側。當時我亦凝香客。凝香客。而今老大，鬢蒼頭白。揚州夢覺渾無跡。舊遊英俊今南北。今南北。斷鴻沈鯉，更無訊息。
西江月
作者：王千秋（宋）

夢幻影泡有限，風花雪月無涯。莫分粗俗與精華。日醉石間松下。菜盡鄰家解與，杯空稚子能賒。通幽即步盡橫斜。不問墩猶姓謝。
臨江仙
作者：王千秋（宋）

者也之乎真太錯，甘心吞棘吞蓬。有無俱盡見真空。爐錐難自薦，關捩只心通。野鶴孤雲元自在。剛論隱豹冥鴻。此身今在幻人宮。要將驢佛我，分付馬牛風。
浣溪沙
作者：王千秋（宋）

殢玉偎香倚翠屏。當年常喚在凝春。豈知雲雨散逡巡。不止恨伊唯準擬，也先傷我太因循。而今頭過總休論。
浣溪沙
作者：王千秋（宋）

親染柔毛擘彩箋。自憐探得惡因緣。一尊重許笑憑肩。往事已同花屢褪，新歡聞似月常圓。休休休更苦縈牽。
瑞鶴仙
作者：王千秋（宋）

徵鴻翻塞影。悵悲秋人老，渾無佳興。鳴蛩問酒病。更堆積愁腸，摧殘詩鬢。起尋芳徑。菊羞人、依叢半隱。又豈知、虛度重陽，浪闊渺無歸恨。無定。登高人遠、戲馬臺閒，怨歌誰聽。香肩醉憑。鎮常是、笑得醒。到如今何在，西風凝佇，冠也無人為正。看他門、對插茱萸，恨長怨永。
瑞鶴仙
作者：王千秋（宋）

紅消梅雨潤。正榴花照眼，荷香成陣。爐薰炷芳燼。記於門今日，長庚佔慶。文摛豔錦。笑班揚、用字未穩。果青雲、快上黃扉，地□譽高英俊。名盛。都期持橐，卻借乘軺，布宣寬政。除書已進。歸寵異，侍嚴近。且金船滿酌，雲翹低祝，□此椿齡更永。任月斜、未放笙歌，翠桐轉影。
滿江紅
作者：王千秋（宋）

樓壓層城，斜陽斂、帆收南浦。最好是、長江澄練，遠山新雨。□□留連邀皓月，一堂高敞祛隆暑。問從來、佳賞有誰同，應難數。舟橫渡，車闐路。催酒進，麾燈去。放姮娥照座，不煩簾阻。已見天清無屏翳，更須潮上喧闐鼓。看波光、撩亂上檣竿，龍蛇舞。
感皇恩
作者：王千秋（宋）

天氣過燒燈，初閒人倦。曉色曈曨繡簾卷。聚星歌扇，一簇雪香瓊軟。壽杯爭要把，從他滿。低低笑祝，年齡遐遠。息駕無由遂公願。東風吹喜，又做眉黃一點。便參鵷鷺入，常朝殿。
青玉案
作者：王千秋（宋）

鳴鼉欲引魚龍戲。先自作、長江擂。頭管一聲天外起。群仙俱上，有人殊麗。認得分明是。欲相問勞來無計。但隔爐煙屢凝睇。擲我胸前方寸紙。擁翹欲去。顰蛾還住。不盡徘徊意。
醉落魄・一斛珠
作者：王千秋（宋）

驚鷗撲蔌。蕭蕭臥聽鳴幽屋。窗明怪得雞啼速。牆角爛斑，一半露松綠。歌樓管竹誰翻曲。丹唇冰面噴餘馥。遺珠滿地無人掬。歸著紅靴，踏碎一街玉。
桃源憶故人
作者：王千秋（宋）

移燈背月穿金縷。合色鞋兒初做。卻被阿誰將去。鸚鵡能言語。朝來半作凌波步。可惜孤鸞□侶。若念玉纖辛苦。早與成雙取。
水調歌頭
作者：王千秋（宋）

披錦泛江客，橫槊賦詩人。氣吞宇宙，當擁千騎靜胡塵。何事折腰執版，久在泛蓮幕府，深覺負平生。踉蹡眾人底，欲語復吞聲。慶垂弧，期賜杖，酒深傾。願君大耐，碧眸丹頰百千齡。用即經綸天下，不用歸謀三徑，一笑友淵明。出處兩俱得，��鷃亦鵾鵬。
鷓鴣天
作者：王千秋（宋）

翠勺銀鍋饗夜遊。萬燈初上月當樓。溶溶琥珀流匙滑，璨璨蠙珠著面浮。香入手，暖生甌。依然京國舊風流。翠娥且放杯行緩，甘味雖濃欲少留。
鷓鴣天
作者：王千秋（宋）

比屋燒燈作好春。先須歌舞賽蠶神。便將簇上如霜樣，來餉尊前似玉人。絲餡細，粉肌勻。從它犀箸破花紋。殷勤又作梅羹送，酒力消除笑語新。
浣溪沙
作者：王千秋（宋）

買市宣和預賞時。流蘇垂蓋寶燈圍。小鐺烹玉鼓聲隨。金彈玲瓏今夕是，鰲山縹緲昔遊非。馬行遺老想沾衣。
浣溪沙
作者：王千秋（宋）

燈火闌珊欲曉時。夜遊人倦總思歸。更須冰蛹替挼絲。玉篆古文光燦爛，花垂零露影參差。月寒煙淡最相宜。
好事近
作者：王千秋（宋）

人物又無雙，餘事錦機閒織。□就兩都新賦，笑一生聯緝。來年秋色起鵬程，一舉上晴碧。須洗玉荷為壽，助穿楊飛的。
喜遷鶯
作者：王千秋（宋）

春前臘尾。問誰會開解，幽人心裡。映竹精神，凌風標緻，姑射昔聞今是。試妝競看吹面，寄驛勝傳緘紙。迥瀟灑，更香來林表，枝橫溪底。誰為。停徵騎。評蕙品蘭，俱恐非同裡。天意深憐，花神偏巧，持為翦冰裁水。擬喚綠衣來舞，只許蒼官相倚。醉眠穩，盡參橫月落，留連行李。
喜遷鶯
作者：王千秋（宋）

玉龍垂尾。望闕角岹嶢，如侵雲裡。明璧榱題，白銀階陛，平日世間無是。靜久聲鳴檻竹，夜半色侵窗紙。最奇處，盡巧妝枝上，低飛簷底。當為。呼遊騎。嗾犬擎蒼，腰箭隨鄰里。藉草烹鮮，枯枝煎茗，點化玉花為水。未挹瑤臺風露，且借瓊林棲倚。眩銀海，待斜披鶴氅，騎鯨尋李。
滿庭芳
作者：王千秋（宋）

蕊小雕瓊，花明熔蠟，天交一旦俱芳。豐臞雖異，皆熨水沈香。應笑紛紅墮紫，初未識、調粉塗黃。憑肩處，金細玉珥，不數壽陽妝。思量。誰比似，酥裁筍指，密翦蜂房。又何須酣酒，重暖瑤觴。且放側堆金縷，驪山冷、來浴溫湯。誰題品，青枝綠萼，俱未許升堂。
訴衷情
作者：王千秋（宋）

二分濃綠一分紅。春事若為窮。醉袖罥香沾粉，公挽我、我扶公。敧短帽，吐長虹。擬凌風。布金堆裡，疊翠屏中，雲月輕籠。
臨江仙
作者：王千秋（宋）

柳巷鶯啼春未曉，畫堂環佩珊珊。薰爐烘暖鷓鴣斑。壽杯須鬥酌，舞袖正弓彎。未說珥貂橫玉事，勳名且勒燕然。歸來方卜五湖閒。年年花月夜，沈醉綺羅間。
浣溪沙
作者：王千秋（宋）

疊雪裁霜越紵勻。美人親翦稱腰身。暑天寧數越羅春。兩臂輕籠燕玉膩，一胸斜露塞酥溫。不教香汗溼歌塵。
西江月
作者：王千秋（宋）

四俊鄉書薦鶚，一夔漕府登賢。明年春晚柳如煙。看取臚傳金殿。冊府牙籤晝閱，詞垣紫誥宵傳。青樓買酒定無緣。且放金盃瀲灩。
醉落魄・一斛珠
作者：王千秋（宋）

能歌善謔。精神堆下人難學。疏簾清……。
虞美人
作者：王千秋（宋）

風花南北知何據。常是將春負。海棠開盡野棠開。匹馬崎嶇、還入亂山來。尊前人物勝前度。誰記桃花句。老來情事不禁濃。玉佩行雲、切莫易丁東。
虞美人
作者：王千秋（宋）

要津去去無由據。已分平生負。擬將懷抱向誰開。萬水千山、聊為借書來。玄都晝永閒難度。欲正書中句。黃琮丹璧已磨濃。發篋煩君、早送過橋東。
謁金門
作者：王千秋（宋）

春漠漠。閒盡綺窗雲幕。悔不車輪生四角。卻成緣分薄。想畫鴉兒方學。小蹙恨人無託。不道月明誰共酌。這般情味惡。
謁金門
作者：王千秋（宋）

春漠漠。何處養花張幕。佩冷香殘天一角。忍看羅袖薄。兩兩鴛鴦難學。六六錦鱗空託。趁有餘妍須細酌。東風情性惡。
點絳唇
作者：王千秋（宋）

玉立霞升，縱談劉尹高支許。待為霖雨。小駐紅蓮府。鶴健松堅，鴻寶初非誤。玄都路。桃花栽取。來看千千度。
點絳唇
作者：王千秋（宋）

何處春來，試煩君向垂楊看。萬條輕線。已借鵝黃染。弄日搖風，按舞知誰見。陽關遠。一杯休勸。且放修眉展。
點絳唇
作者：王千秋（宋）

何處春來，試煩君向梅梢看。壽陽妝面。漏洩春何限。冷蕊疏枝，似恨春猶淺。收羌管。莫驚香散。留副□和願。
點絳唇
作者：王千秋（宋）

何處春來，試煩君向釵頭看。舞翻飛燕。已拂春風面。白玉圓鈿，酌酒殷勤勸。深深願。願長□健。歲與春相見。
點絳唇
作者：王千秋（宋）

何處春來，試煩君向盤中看。韭黃猶短。玉指呵寒翦。犀箸調勻，更為雙雙卷。情何限。怕寒須暖。先酌黃金盞。
水調歌頭
作者：王千秋（宋）

筆力卷鯨海，人物冠麟臺。向來朱邸千字，不省有驚雷。人似曲江風韻，剛要重來持節，不道玉堂開。草詔坐扛鼎，瑣屑掃尊罍。金錯落，貂掩映，玉崔嵬。看公談笑，長河千里靜氛埃。散馬晝閒榆塞，辮髮春趨瑤陛，都出濟川才。老子尚頑健，東閣亦時來。
瑞鶴仙
作者：王千秋（宋）

夷吾在江左。罄氈裘俱礱，笑清邊瑣。遺民冀巾裹。個規模欲繼，外人誰可。一花兩果。晚佔熊、材能更夥。試頒春、便有歡謠，聲接月鞍煙柂。馺娑。已傳丹詔，催上文石，□論炙輠。橐弓□笴。□九域，措安妥。待緇衣重詠，履封光繼，綠野從教晝鎖。問黑頭、當日三公，可能似我。
滿江紅
作者：王千秋（宋）

水滿方塘，三日雨、曉來方足。闌干外、錦䙀初脫，新篁森玉。沃葉未乾鳩婦去，餘花時墜蜂兒逐。認去年、乳燕又雙雙，飛華屋。紅豆恨，歸誰促。青鸞夢，驚難續。想多情猶記，碧箋新曲。白髮欺人雖已老，短襟搵黛存餘馥。且如今、一笑總休論，杯行速。
西江月
作者：王千秋（宋）

璀璨雕籠灑筆，聯翩薦鶚飛書。翻階紅藥試妝梳。管取不言溫樹。容我一杯為壽，看君九萬鵬圖。髻鬟人小串珠璣。歲歲綠窗朱戶。
一落索
作者：李呂（宋）

琢成玉樹。誰解著、雲斤月斧。短箠羸驂，樸樕一懷塵土。嘆雄圖、傷別緒。主人不語花能語。苦欲留君、不是留君處。碧落紫霄，樓觀參差煙霧。一樽空、鴻鵠舉。
滿庭芳
作者：李呂（宋）

光拂星榆，輪高金掌，暮煙飄盡澄空。素娥幽恨，霜豔洗鉛紅。醉把摩雲妙手，教纖翳、不點青銅。知多少，天高露冷，爭佔九秋風。歌鐘。邀勝侶，園攀瓊樹，簾卷珠宮。算庾樓吟賞，今古應同。多謝秦娥絕唱，聲聲為、飄入雲中。留仙住，莫教清影，容易轉梧桐。
醉落魄・一斛珠
作者：李呂（宋）

休休莫莫。當年不負西湖約。一技初見橫籬落。嚼蕊聞香，長是醉鄉落魄。而今對酒空斟酌。老來多病情非昨。誰人伴我臨東閣。冷淡吟懷，猶可追前作。
朝中措
作者：李呂（宋）

展屏山色翠連空。瀟灑冠閩中。背郭元無塵事，披襟時有清風。君侯雅緻，臨流句麗，愛月情鍾。樂府直追歐老，堂名新自陶翁。
朝中措
作者：李呂（宋）

堂成開宴日無空。景佔四時中。畫棟翬飛星漢，雕闌鎖斷花風。薰人和氣，清談四坐，雅量千鍾。早晚催歸天仗，往來還記溪翁。
鷓鴣天
作者：李呂（宋）

臉上殘霞酒半消。晚妝勻罷卻無聊。金泥帳小教誰共，銀字笙寒懶更調。人悄悄，漏迢迢。瑣窗虛度可憐宵。一從恨滿丁香結，幾度春深豆蔻梢。
鷓鴣天
作者：李呂（宋）

甲帳春風肯見分。夜陪清夢當爐燻。尋香若傍闌干曉，定見堆紅越鄂君。雕玉佩，鬱金裙。憑誰書葉寄朝雲。蘭芽九畹雖清絕，也要芳心伴小醺。
沁園春
作者：李呂（宋）

射虎南山，斷蛟北海，恍如夢中。念少年豪氣，霜寒一劍，清時功業，月滿雕弓。年去年來成底事，已一半消磨成老翁。那堪更，病為城繞，愁作兵攻。無悰。慵語西風。正獨倚危闌送塞鴻。道酒能消遣，酒因病減，歌能消遣，歌為愁濃。大造不將爐冶去，□萬卷詩書寧憤窮。都休問，且試彈綠綺，閒和秋蟲。
水調歌頭
作者：李呂（宋）

山雨喜開霽，爽氣滌煩襟。晚秋丹葉飄墜，籬菊散黃金。徙倚關河凝望，回首光陰輕駛，倏忽二毛侵。須信人間世，莫放酒杯深。一星子，名與利，漫浮沈。塞翁禍福無定，此理古猶今。妙處只應親到，外物從渠舒捲，出處我無心。袖手無新語，洗耳聽清音。
鳳棲梧・蝶戀花
作者：李呂（宋）

一歲光陰寒共暑。一日光陰，只個朝還暮。有物分明能喚寤。晚鐘晨角君聽取。擾擾膠膠勞百慮。究竟思量，沒個相干處。只有一般攜得去。世人喚作閒傢俱。
點絳唇
作者：李呂（宋）

去歲天涯，一燈閒作幽窗伴。酒來須滿。不待旁人勸。今歲天涯，又是年華晚。淒涼慣。問天不管。只我何曾管。
調笑令
作者：李呂（宋）

眼尾。寄深意。一點蘭膏紅破蕊。鈿窩淺淺雙痕媚。背面銀床斜倚。燭花先報今宵喜。管定知人心裡。
調笑令
作者：李呂（宋）

歸晚。思何限。玉墜金偏雲鬢亂。傷春誰作嬉遊伴。只有飛來花片。幾回愁映眉山遠。總被東風驚散。
調笑令
作者：李呂（宋）

春盡。斂新悶。暗傍銀屏撩綠鬢。攢眉不許旁人問。簾外冷紅成陣。銀釭挑盡睡未肯。腸斷秦郎歸信。
調笑令
作者：李呂（宋）

花底。錦鋪地。繡浪瓊枝光似洗。一心長在金盆裡。翠袖懶遮纖指。珠璣滿鬥猶慵起。過盡紅樓春睡。
調笑令
作者：李呂（宋）

含怨。兩顰淺。羽髻雲鬟低玉燕。綠沈香底金鵝扇。隱隱花枝輕顫。當筵不放紅雲轉。正是玉壺春滿。
臨江仙
作者：李呂（宋）

家在宋牆東畔住，流鶯時送芳音。竊香解佩兩沈沈。都緣些子事，過卻許多春。日上花梢初睡起，繡衣閒縱金針。錯將黃暈壓檀心。見人羞不語，偷把淚珠勻。
青玉案
作者：李呂（宋）

參橫月落聞街鼓。指楊柳、天邊路。冷澹梨花啼玉箸。五雲芝檢，八花磚影，穩上鰲頭去。吹簫臺冷秦雲暮。玉勒嘶風弄嬌步。四雁峰前憑尺素。壁塵香減，綺窗風靜，記得題詩處。
蝶戀花
作者：陳從古（宋）

日借輕黃珠綴露。困倚東風，無限嬌春處。看盡夭紅渾謾語。淡妝偏稱泥金縷。不共鉛華爭勝負。殿後開時，故欲尋春去。去似朝霞無定所。那堪更著催花雨。
菩薩蠻
作者：姚寬（宋）

斜陽山下明金碧。畫樓返照融春色。睡起揭簾旌。玉人蟬鬢輕。無言空佇立。花落東風急。燕子引愁來。眉心那得開。
菩薩蠻
作者：姚寬（宋）

夢中不記江南路。玉釵翠鬢驚春去。午醉晚來醒。暝煙花上輕。紅綃空浥淚。錦字憑誰寄。衫薄曖香銷。相思雲水遙。
怨王孫・憶王孫
作者：姚寬（宋）

毿毿楊柳綠初低。澹澹梨花開未齊。樓上情人聽馬嘶。憶郎歸。細雨春風溼酒旗。
生查子
作者：姚寬（宋）

郎如陌上塵，妾似堤邊絮。相見兩悠揚，蹤跡無尋處。酒面撲春風，淚眼零秋雨。過了別離時，還解相思否。
踏莎行
作者：姚寬（宋）

蘋頁煙深，荷花露溼。碧蘆紅蓼秋風急。採菱渡口日將沈，飛鴻樓上人空立。綵鳳難雙，紅綃暗泣。回紋未剪吳刀澀。夢雲歸處不留蹤，厭厭一夜涼蟾入。
滿江紅
作者：劉珙（宋）

南郭新居，憶鄉社、久成疏隔。乘暇日、風吹衣袂，花迎村陌。果核難豚張燕豆，兒童父老聊賓席。想筍輿、到處水增光，山添色。應情念，天涯侄。隨官牒，飄萍跡。嘆離多聚少，感今思昔。鬢影羞臨湘水綠，夢魂常對屏山碧。憑畫欄、搔首望歸雲，情無極。
水調歌頭
作者：黃格（宋）

富貴不難致，名節幾人全。渡江龍化，於今，五十有三年。歷數朝堂諸老，誰似武夷仙伯，操行老彌堅。吾道適中否，一柱獨擎天。湖南北，江左右，屢藩宣。韓公城下，烽火靜、米鬥三錢。人願公歸臺鼎，我願公歸中隱，九老要齊肩。歲歲祝公壽，風月伴梅仙。
菩薩蠻
作者：湯思退（宋）

畫船橫絕湖波練。更上雕鞍窮翠巘。霜橘半垂黃。征衣盡日香。鐘聲雲外聽。金界青松映。何處是華山。峰巒杳靄間。
如夢令
作者：張仲宇（宋）

送過雕樑舊燕。聽到妝樓新雁。菊訊一何遲，倒盡清樽誰伴。魂斷。魂斷。人與暮雲俱遠。
踏莎行
作者：李流謙（宋）

菊露晴黃，楓霜晚翠。重陽氣候偏如此。異鄉牢落怕登臨，吾家落照飛雲是。舉扇塵低，脫巾風細。靈苗醫得人憔悴。燈前點檢欠誰人，惟有斷鴻知此意。
如夢令
作者：李流謙（宋）

老插黃花不稱。節物撩人且任。破帽略遮闌，嫌見星星越甚。不飲。不飲。和取蜂愁蝶恨。
醉蓬萊
作者：李流謙（宋）

正紅疏綠密，浪軟波肥，放舟時節。載地擎天，識堂堂人傑。萬里長江，百年驕虜，只笑談煙滅。葭葦霜秋，樓船月曉，漁樵能說。分陝功成，沙堤歸去，袞繡光浮，兩眉黃徹。了卻中興，看這回勳業。應有命圭相印，都用賞、元功重疊。點檢尊前，太平氣象，今朝渾別。
小重山
作者：李流謙（宋）

輕暑單衣四月天。重來間屈指，惜流年。人間何處有神仙。安排我，花底與尊前。爭道使君賢。筆端驅萬馬，駐平川。長安只在日西邊。空回首，喬木淡疏煙。
青玉案
作者：李流謙（宋）

相知元早來何暮。社燕送、秋鴻去。春草春波愁目注。酒香花韻，綺譚妍唱，怎不思量住。虛無指點騎鯨路。個是騷人不凡處。畫棟雲飛簾卷雨。風流千古，一時人物，好記尊前語。
虞美人
作者：李流謙（宋）

一春不識春風面。都為慵開眼。荼䕷雪白牡丹紅。猶及尊前一醉、賞芳穠。東君又是匆匆去。我亦無多住。四年薄宦老天涯。閒了故園多少、好花枝。
點絳唇
作者：李流謙（宋）

一翦秋光，阿誰洗得無纖滓。冰盤徹底。人也清如此。萬里歸來，著個斑衣戲。慈顏喜。問君不醉。更遣何人醉。
感皇恩
作者：李流謙（宋）

萬綠壓庭柯，雨晴煙潤。三尺金猊麝微噴。百花香暖，釀作九霞仙醞。祝君如此酒，年年飲。插額漢貂，垂腰蘇印。趁取如今未華鬢。三茅兄弟，總有丹臺名姓。蟠桃熟也未，教人問。
武陵春
作者：李流謙（宋）

曉日簾櫳初破睡，寶鴨宿薰濃。笑指圖中鶴髮翁。仙骨宛然同。萬里郎官遙上壽，五馬茜衫紅。待插華貂酒滿鍾。仍是黑頭公。
謁金門
作者：李流謙（宋）

行不記。貪看遠峰顰翠。風約柳花吹又起。故黏行客袂。老大渾無歡意。不為傷春憔悴。茅屋數間修竹裡。日長春睡美。
謁金門
作者：李流謙（宋）

空佇立。又是冷煙寒食。開盡荼䕷都一色。東風吹更白。我是綸竿倦客。道上行人不識。著取蓑衣拈短笛。沙鷗應認得。
謁金門
作者：李流謙（宋）

春又晚。楊柳曉鶯啼斷。落盡殘紅餘片片。風狂都不管。作客惟嫌酒淺。未敵閒愁一半。人與青山誰近遠。可憐春夢短。
謁金門
作者：李流謙（宋）

山數尺。江草江波同碧。晚雨吹風才數滴。行人心更急。漠漠疏煙如織。遮斷客愁不得。腸斷故園無資訊。燈花閒手剔。
玉漏遲
作者：李流謙（宋）

東南應眷倚。當年麗絕，今其餘幾。雲錦飄香，好在藕花十里。六月長安徂暑，只一雨、滂沱都洗。君好為。攜將甦醒，三吳生齒。總道秦蜀謳吟，但消得雍容，笑談而致。稍待秋風，也擬買舟東逝。收拾塵編蠹簡，更飽看、江山奇偉。歌盛美。遠送往趨天陛。
滿庭芳
作者：李流謙（宋）

歸去來兮，吾歸何處，舊山閒卻岷峨。雪堂重到，但覺客愁多。來往真成底事，人應笑、我亦狂歌。憑闌久，雲東不至，舉盞酹東坡。少年，渾妄意，鬥衝劍氣，雷化龍梭。到如今，翻羨白鳥滄波。松柏皆吾手種，依然□、煙蕊霜柯。君知否，人間塵事，元不到漁蓑。
人嬌
作者：李流謙（宋）

痴本無絛，悶寧有火。都是你，自纏自鎖。高來也可。低來也可。這宇宙，何曾礙你一個。休說榮枯，強分物我。惺惺地，要須識破。漁樵不小，公侯不大。但贏取，飢飡醉來便臥。
洞仙歌
作者：李流謙（宋）

雲窗霧閣，塵滿題詩處。枝上流鶯解人語。道別來，知否瘦盡花枝，春不管，更遣何人管取。平生鷗鷺性，細雨疏煙，慣了江頭自來去。不見鵲橋旁，只為隔年，翻贏得、年年風露。便學得、無情海中潮，縱一日兩回，如何憑據。
卜算子
作者：李流謙（宋）

生別有相逢，死別無訊息。說著從前總是愁，只是不相憶。月墮半窗寒，夢裡分明識。卻似瞋人不憶他，花露盈盈溼。
水調歌頭
作者：李流謙（宋）

江漲解網雨，衣潤熟梅天。高人何事，乘興來寄五湖船。才聽咚咚疊奏，嘔軋擼聲聲齊發，幾別故州山。轉盼青樓杪，已在碧雲端。渡頭月，臨晚霽，泊清灣。水空天靜，高下相應總團圞。遙想吾家更好，盡喚兒曹泛掃，欣賞共嬋娟。應念思歸客，對此不成眠。
于飛樂
作者：李流謙（宋）

薄日烘晴，輕煙籠曉，春風繡出林塘。笑溪桃，並塢杏，忒煞尋常。東君處，沒他後、成甚風光。翠深深，誰教入骨，夜來過雨淋浪。這些兒顏色，已惱亂人腸。如何更道，可惜處、只是無香。
西江月
作者：李流謙（宋）

色似臘梅渾淺，香如薝蔔微清。更張綠幄蔽輕盈。巧著工夫鬥釘。露頁涓涓月曉，風英點點秋晴。江南江北可經行。夢到吳王香徑。
眼兒媚
作者：李流謙（宋）

素娥作意失幽期。我自不憑伊。舉杯重嘆，帖雲微笑，應道人痴。如今老去無情緒，只有睡相宜。建溪一啜，木樨數翦，酒醒歸時。
朝中措
作者：李流謙（宋）

相思兩地費三年。明月幾回圓。鷗鳥不知許事，清江仍繞青山。尊前歌板，未終金縷，已到陽關。趁取臘前歸去，梅花不奈春寒。
千秋歲
作者：李流謙（宋）

玉林照坐。簌簌花微墮。春院靜，煙扉鎖。黛輕妝未試，紅淡唇微破。清瘦也，算應都是風流過。把盞對橫枝，尚憶年時個。人不見，愁無那。繞林霜掠袂，嚼蕊香黏唾。清夢斷，更隨月色禁持我。
虞美人
作者：李流謙（宋）

吳波亭畔千行柳。直恁留人久。晚來船檻再三憑。又是一鉤新月、照江心。故人有約何時到。白地令人老。只愁酒盡更誰賒。一段閒愁無計、奈何他。
滿江紅
作者：洪邁（宋）

雨澀風慳，雙溪閟、幾曾洋溢。長長是、非霞散綺，岫雲凝碧。修禊歡遊今不講，流觴故事何從覓。待它時、水到卻尋盟，籌輸一。燕舞倦，鶯吟畢。春肯住，才明日。池塘波綠皺，小荷爭出。童子舞雩渾悵望，吾人提筆誰飄逸。記去年，修竹暮天寒，無蹤跡。
臨江仙
作者：洪邁（宋）

綺席流歡歡正洽，高樓佳氣重重。釵頭小篆燭花紅。直須將喜事，來報主人公。桂月十分春正半，廣寒宮殿蔥蔥。姮娥相對曲闌東。雲梯知不遠，平步躡東風。
導引
作者：洪邁（宋）

寒日短，草露朝晞。仙鶴下，夢雲歸。大椿亭畔蒼蒼柳，悵無由、挽住天衣。昭陽深，暝鴉飛。愁帶箭、戀恩棲。笳簫三疊奏，都人悲淚袂成帷。
六州
作者：洪邁（宋）

堯傳舜，盛事千古難並。回龍馭，辭鳳掖，北內別有蓬瀛。為天子父，冊鴻名。萬年千歲福康寧。春秋不說楚冥靈。萊衣彩戲，漢殿玉卮輕。宸遊今不見，煙外落霞明。前回丁未，霧塞神京。正同符、光武中興。擎天獨力扶傾。定宗廟，保河山，乾坤整頓庚庚。功成了，脫屣遺榮。訪崆峒、空與丹庭。笑挹塵寰、不留行。吾皇哀戀，淚血灑神旌。腸斷濤江渡，明日稽山暮雲，東望元陵。
十二時・憶少年
作者：洪邁（宋）

璧門雙闕轉蒼龍。德壽儼祗宮。軒屏正坐，天子親拜天公。儀紳笏，羅鵷鷺，粲庭中。仙家歡不盡，人世壽無窮。誰知雲路，玉京成就，催返璇穹。轉手萬緣空。見說煙霄好處，不與下方同。塵合霧迷濛。笙簫寥寂，樓閣玲瓏。中興大業，巍巍稽古成功。事去孤鴻。忍聽宵柝晨鍾。靈舉駕，素幃低，杳龐茸。漸江潮，萬神護，川后滋恭。因山祗事，崔嵬禹穴，此日重逢。柏城封。愁長夜、起悲風。歌清廟、千古誦高宗。
踏莎行
作者：洪邁（宋）

院落深沈，池塘寂靜。簾鉤捲上梨花影。寶箏拈得雁難尋，篆香消盡山空冷。釵鳳斜敧，鬢蟬不整。殘紅立褪慵看鏡。杜鵑啼月一聲聲，等閒又是三春盡。
浪淘沙
作者：趙縮手（宋）

損屋一間兒。好與支援。休教風雨等閒欺。覓個帶修安穩路，休遣人知。須是著便宜。運轉臨時。祆知險裡卻防危。透得玄關歸去路，方步雲梯。
滿庭芳
作者：張風子（宋）

咄哉牛兒，心壯力壯，幾人能可牽繫。為愛原上，嬌嫩草萋萋。只管侵青逐翠，奔走後、豈顧群迷。爭知道，山遙水遠，回首到家遲。牧童，能有智，長繩牢把，短梢高攜。任從它，入泥入水無為。我自心調步穩，青松下、橫笛長吹。當歸處，人牛不見，正是月明時。
失調名
作者：張珍奴（宋）

逢師許多時，不說些兒個。及至如今悶損我。
減字木蘭花
作者：洪惠英（宋）

梅花似雪。剛被雪來相挫折。雪裡梅花。無限精神總屬他。梅花無語。只有東君來作主。傳語東君。且與梅花作主人。
浣溪沙
作者：何作善（宋）

草草杯盤訪玉人。燈花呈喜座添春。邀郎覓句要奇新。黛淺波嬌情脈脈，雲輕柳弱意真真。從今風月屬閒人。
水調歌頭
作者：劉之翰（宋）

涼露洗金井，一葉下梧桐。謫仙浪遊，何事華髮作詩翁。烏帽蕭蕭一幅，坐對清泉白石，矯首撫長松。獨鶴歸來晚，聲在碧霄中。神仙宅，留玉節，駐金狨。黔南一道，十萬貔虎控雕弓。笑折碧荷倒影，自唱採蓮新曲，詞句滿秋風。劍佩八千歲，長入大明宮。
失調名
作者：周某（宋）

瑤池仙伴。應訝我、歸來晚。
南鄉子
作者：太學諸生（宋）

洪邁被拘留。稽首垂哀告彼酋。七日忍飢猶不耐，堪羞。蘇武爭禁十九秋。厥父既無謀。厥子安能解國憂。萬里歸來誇舌辨，村牛。好擺頭時便擺頭。
失調名
作者：儀珏（宋）

鄱江英氣鍾三秀。
水調歌頭
作者：袁去華（宋）

雲凍鳥飛滅，春意著林巒。姮娥何事，醉撼瑞葉落人間。斜入酒樓歌處，微褪茅簷煙際，窗戶漾光寒。西帝遊何許，翳鳳更驂鸞。玉樓聳，銀海眩，倚闌干。漁蓑江上歸去，渾勝畫圖看。三嗅疏枝冷蕊，索共梅花一笑，相對兩無言。月影黃昏裡，清興繞吳山。
水調歌頭
作者：袁去華（宋）

吳門古都會，疇昔記曾遊。輕帆卸處，西風吹老白蘋洲。試覓姑蘇臺榭，尚想吳王宮闕，陸海跨鰲頭。西子竟何許，水殿漫涼秋。畫圖中，煙際寺，水邊樓。叫雲橫玉，須臾三弄不勝愁。興廢都歸閒夢，俯仰已成陳跡，家在澤南州。有恨向誰說，月湧大江流。
水調歌頭
作者：袁去華（宋）

天下最奇處，綠水照朱樓。三高仙去，白頭千古想風流。跨海晴虹垂飲，極目滄波無際，落日去漁舟。蘋末西風起，橘柚洞庭秋。記當年，攜長劍，覓封侯。而今憔悴長安，客裡嘆淹留。回首洪崖西畔，隨分生涯可老，卒歲不知愁。做個終焉計，誰羨五湖遊。
水調歌頭
作者：袁去華（宋）

一葉墮金井，秋色滿蟾宮。嬋娟影裡，玉簫吹斷碧芙蓉。繚繞宮牆千雉，森聳觚稜雙闕，縹緲五雲中。鬱鬱蔥蔥處，佳氣夜如虹。日華邊，江海客，每從容。青錢萬選，北門東觀會留儂。堪嘆搏沙一散，今夜扁舟何許，紅蓼碧蘆叢。無地寄愁絕，把酒酹西風。
水調歌頭
作者：袁去華（宋）

筆陣萬人敵，風韻玉壺冰。文章萬丈光焰，論價抵連城。小試馮川三異，無數成陰桃李，寒谷自春生。奏牘三千字，晁董已銷聲。璽書下，天尺五，運千齡。長安知在何處，指點日邊明。看取綸巾羽扇，靜掃神州赤縣，功業小良平。翻笑凌煙閣，雙鬢半星星。
水調歌頭
作者：袁去華（宋）

雄跨洞庭野，楚望古湘州。何王臺殿，危基百尺自西劉。尚想霓旌千騎，依約入雲歌吹，屈指幾經秋。嘆息繁華地，興廢兩悠悠。登臨處，喬木老，大江流。書生報國無地，空白九分頭。一夜寒生關塞，萬里雲埋陵闕，耿耿恨難休。徙倚霜風裡，落日伴人愁。
水調歌頭
作者：袁去華（宋）

鳥影度疏木，天勢入平湖。滄波萬頃，輕風落日片帆孤。渡口千章雲木，苒苒炊煙一縷，人在翠微居。客裡更愁絕，回首憶吾廬。功名事，今老矣，待何如。拂衣歸去，誰道張翰為蓴鱸。且就竹深荷靜，坐看山高月小，劇飲與誰俱。長嘯動林木，意氣欲凌虛。
念奴嬌
作者：袁去華（宋）

蕊珠宮女弄幽妍，初著春心嬌小。自白真香，渾勝似、姑射冰肌窈窕。帶雪茅簷，臨溪籬落，佔卻春多少。天寒日暮，有人愁絕行繞。長記流水橋邊，雨晴煙淡，嫋一枝清曉。夢想經年開病眼，把酒風前一笑。花骨嬌多，不禁人覷，只怕輕飛了。無端羌管，夜闌聲入雲杪。
念奴嬌
作者：袁去華（宋）

水邊籬落獨橫枝，苒苒風煙岑寂。踏雪尋芳村路永，竹屋西頭遙識。蕙草香銷，小桃紅未，醉眼驚春色。羅浮何處，斷腸無限陳跡。憔悴素臉朱唇，天寒日暮，倚琅玕無力。歲晚天涯驛使遠，難寄江南訊息。自笑平生，憐清惜淡，故國曾親植。百花雖好，問還有恁標格。
念奴嬌
作者：袁去華（宋）

竹陰窗戶薦微涼，積雨郊墟新霽。萬里飛雲都過盡，天闕星河如洗。簷隙風來，流螢飄墮，苒苒還飛起。魂清骨冷，坐來衣潤空翠。勘笑丘壑閒身，儒冠相誤，著青衫朝市。功業君看清鏡裡，兩鬢於今如此。身外紛紛，倘來適去，到了成何事。人生一世，種瓜何處無地。
念奴嬌
作者：袁去華（宋）

滿城風雨近重陽，雲卷天空垂幕。林表初陽光似洗，屋角呼晴雙鵲。香澤方燻，烘簾初下，森森霜華薄。發妝酒暖，殢人須要同酌。老手為拂春山，休誇京兆掃，宮眉難學。客裡清歡隨分有，爭似還家時樂。料得厭厭，雲窗深鎖，寬盡黃金約。不堪重省，淚和燈燼偷落。
念奴嬌
作者：袁去華（宋）

一番雨過一番涼，秋入蒼崖青壁。晝日多陰，還又是、重九飄零江國。瘦水鱗鱗，長煙嫋嫋，楓葉千林赤。南山入望，為誰依舊佳色。隨分綠酒黃花，聯鑣飛蓋，總龍山豪客。人世高歌狂笑外，擾擾於身何得。短髮蕭蕭，風吹烏帽，醉裡從敧側。明年雖健，未知何處相憶。
水龍吟
作者：袁去華（宋）

晚來側側清寒，凍雲萬里回飛鳥。故園夢斷，單于吹罷，房櫳易曉。西帝神遊，萬妃縞袂，相看一笑。泛扁舟乘興，蹇驢覓句，山陰曲、霸陵道。舞態隨風窈窕。任穿簾，兒童休掃。洛陽高臥，蕭條門巷，悄無人到。供斷詩愁，夜窗還共，陳編相照。念寒梅映水，勻妝弄粉，與誰爭好。
水龍吟
作者：袁去華（宋）

漢家經略中原，上游眷此喉衿地。風行雷動，無前偉績，伊誰揚厲。玉帳籌邊，繡衣給饟，江上增氣。自武侯蛻跡，羊公緩帶，功名事、更誰繼。方□長驅萬里。笑談間、生擒元濟。非熊未兆，封留終在，同功異世。刻就豐碑，萬山直下，不須瀋水。要追攀二雅，流傳千古，屬騷人記。
水龍吟
作者：袁去華（宋）

漢江流入蒼煙，戍樓弔古臨無地。清霜初肅，鷹揚隼擊，青霄凌厲。新雁聲中，夕陽影裡，千崖秋氣。念東籬採菊，龍山落帽，風流在、尚堪繼。引滿松醪徑醉。誦坡仙、臨漳宵濟。茱萸細看，明年誰健，空悲身世。兒輩何知，更休說似，登山臨水。那紛紛譭譽，耳邊風過，我何曾記。
滿庭芳
作者：袁去華（宋）

雨送涼來，風將雲去，晚天千頃玻璃。嬋娟依舊，出海較些遲。玉兔秋毫可數，疏星外、烏鵲南飛。今何夕，空浮大白，一笑共誰持。團欒，成露坐，雲鬟香霧，玉臂清輝。任短髭爭挽，問我歸期。三弄樓頭長笛，愁人處、休苦高吹。沈吟久，搘頤細數，四十九年非。